Diari Oficial de la Generalitat Valenciana


Sumari del DOGV 8810, del 13-05-2020 (2020/3375)

ORDRE 4/2020 de 8 de maig, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores de la concessió de beques de pràctiques professionals en la Sotssecretaria.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8810

Data del DOGV
:   13-05-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/3375


Data del document
:   08-05-2020

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * assignació per estudis
    * legislació

ORDRE 4/2020 de 8 de maig, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores de la concessió de beques de pràctiques professionals en la Sotssecretaria. [2020/3375]  
Índex  
Preàmbul  
Capítol I. Disposicions generals  
Article 1. Objecte  
Article 2. Persones beneficiàries i requisits  
Article 3. Import de les beques  
Article 4. Duració de les beques  
Capítol II. Tramitació de les beques  
Article 5. Convocatòries, contingut i règim de concessió de les beques.  
Article 6. Forma, termini de presentació de sol·licituds i acreditació dels requisits  
Article 7. Ordenació i instrucció del procediment  
Article 8. Comissió avaluadora, valoració de mèrits i borsa de reserva  
Article 9. Concessió, notificació, publicitat i termini de resolució  
  
Article 10. Barem  
Article 11. Unitat de realització  
Article 12. Pagament i justificació  
Article 13. Incompatibilitats  
Article 14. Obligacions, drets de les persones beneficiàries i renúncia  
Capítol III. Control i supervisió de les beques  
Article 15. Obligacions de l'òrgan que concedeix i pla de control  
Article 16. Pèrdua del dret al cobrament i reintegrament  
Disposició addicional única. No incidència pressupostària  
Disposicio final primera. Autorització  
Disposició final segona. Vigència  
Disposició transitòria única  
  
  
PREÀMBUL  
  
El Decret 5/2019, de 16 de juny, del president de la Generalitat, determina les conselleries en què s'organitza l'Administració de la Generalitat, i crea la Vicepresidència i Conselleria d'Igualtat i Polítiques Inclusives. L'article 3 del citat decret estableix que aquesta conselleria exerceix competències en matèria de polítiques de prestació social, serveis socials, dependència, persones amb diversitat funcional, famílies, infància i adolescència, adopcions, joventut, dona, persones migrants i voluntariat social.   
La Vicepresidència i Conselleria d'Igualtat i Polítiques Inclusives, en el marc de les polítiques de la Generalitat dirigides a la millora i especialització professional de totes aquelles persones amb titulació universitària, i que hagen finalitzat els seus estudis en dates recents, considera necessari donar suport a la formació complementària d'aquest col·lectiu oferint, a través de les pràctiques professionals, l'oportunitat de posar en relació els coneixements adquirits durant la seua formació universitària amb la gestió de les polítiques de la Generalitat, en aquelles matèries les competències de les quals estan assignades a la Sotssecretaria.  
L'objectiu que es persegueix amb la concessió de les beques és proporcionar, a les persones que estiguen en possessió de les titulacions requerides i que complisquen els requisits exigits, la possibilitat de formar-se, amb la perspectiva d'exercir, en el futur, activitats professionals relacionades amb els estudis realitzats; de millorar la seua ocupabilitat, i de fomentar la seua capacitat emprenedora, proporcionant-los una visió de l'administració i del seu funcionament, que d'una altra manera, no podria adquirir-se.   
Així mateix, es pretén la creació de sinergies que beneficien tant les persones de què es tracta la formació, com les persones empleades en els diferents serveis on es duran a terme les pràctiques professionals, la qual cosa redundaria en una major eficàcia i eficiència de l'administració a mitjà termini, i seria així proporcional la via utilitzada a través de la convocatòria, amb les destreses a adquirir i el resultat perseguit.  
  
Amb la publicació de la present ordre es pretén establir un marc normatiu estable, amb vocació de vigència en el temps, que proporcione a les persones que aspiren a ampliar la seua formació, a través del gaudi de les beques que es convocaran a l'empara d'aquesta, la informació bàsica relativa als requisits exigibles, així com una relació clara i específica dels mèrits a valorar i les puntuacions atribuïdes a cadascun d'ells, en aplicació dels principis de transparència i seguretat jurídica.  
  
La regulació és coherent i respecta la Llei orgànica 3/2018, de 5 de desembre, de protecció de dades personals i garantia dels drets digitals i la resta de l'ordenament jurídic d'aplicació.  
El que s'ha exposat dona compliment als principis de proporcionalitat, necessitat, eficàcia, eficiència, transparència i seguretat jurídica; la present ordre s'adequa als principis de bona regulació contemplats en l'article 129 de la Llei 39/2015, d'1 d'octubre, del procediment administratiu comú de les administracions públiques  
L'elaboració de la present ordre s'ajusta al que s'estableix en la Llei 38/2003, de 17 de novembre, General de Subvencions; en el Reial decret 887/2006, de 21 de juliol, pel qual s'aprova el reglament d'aquesta llei; en la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, així com en el Decret 132/2009, de 4 de setembre, del Consell, pel qual es regula la concessió de beques, desenvolupat per l'Ordre 17/2011, de 6 de maig, de la Conselleria de Justícia i Administracions Públiques.  
Com a instrument de gestió, planificació i control de les polítiques públiques de contingut subvencional es va dictar la Resolució de 23 gener del 2018, de la vicepresidenta i consellera d'Igualtat i Polítiques Inclusives per la qual s'aprova el Pla Estratègic de Subvencions de la Vicepresidència i Conselleria d'Igualtat i Polítiques Inclusives, per al període 2018-2020.  
Les beques objecte de concessió, d'acord amb les bases reguladores d'aquesta ordre, no estan subjectes a la política de competència de la Unió Europea en matèria d'ajudes públiques i, per tant, no requereixen notificació a la Comissió Europea, perquè no reuneixen els requisits de l'article 107.1 del Tractat de Funcionament de la Unió Europea; ja que pel que respecta a la qualitat de la persona beneficiària i de l'objectiu de les beques, aquestes accions subvencionables no afecten la competència, ni els intercanvis comercials entre els estats membres, i tampoc afavoreixen determinades empreses o produccions. Amb la percepció de les beques esmentades, no hi ha cap avantatge econòmic ni desenvolupament d'activitat econòmica en el mercat relacionada amb l'oferta de béns i serveis que permeten la possibilitat de falsejament de la competència, que afecte els intercanvis comercials entre estats membres, als efectes assenyalats en el Decret del Consell 128/2017, de 29 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.  
  
En virtut de les competències conferides pel Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i l'article 160.2 b) i 165.1 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, una vegada evacuats els informes preceptius, concedida audiència pública i oït el Consell Jurídic Consultiu,  
  
  
ORDENE  
  
Capítol I  
Disposicions generals  
  
Article 1. Objecte  
La present ordre té per objecte aprovar les bases que regiran la concessió de beques per a la realització de pràctiques professionals en l'àmbit de la sotssecretaria.  
Aquestes bases es tramitaran d'acord amb el que es preveu en l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i el Decret 132/2009, de 4 de setembre, del Consell, pel qual es regula la concessió de beques.   
  
Article 2. Persones beneficiàries i requisits  
1. Respectant els principis de publicitat, transparència, concurrència, objectivitat i no discriminació, cada convocatòria determinarà els requisits que han de complir les persones sol·licitants, en la data de finalització del termini de presentació de sol·licituds, atesa la naturalesa i l'objecte de la beca.  
2. En tot cas, seran exigibles els següents requisits:  
a) Tindre la nacionalitat espanyola o ser nacional d'un estat membre de la Unió Europea. Els qui no posseïsquen la nacionalitat espanyola hauran d'acreditar que estan en possessió del nivell C1 d'espanyol, mitjançant diploma expedit per l'Institut Cervantes o per les Escoles Oficials d'Idiomes espanyoles.  
b) No ser major de 35 anys.  
c) Estar en possessió de la titulació exigida en la convocatòria, directament relacionada amb la naturalesa de cadascuna de les beques, que haja sigut expedida o homologada per les autoritats espanyoles corresponents, sense que hagen transcorregut més de cinc anys des de la finalització.  
d) No haver gaudit de beques de pràctiques professionals, atorgades en la Generalitat, per un període igual o superior a 36 mesos.  
De conformitat amb el que s'estableix en la disposició transitòria segona del Decret 132/2009, l'esmentat termini començarà a computar-se a partir de l'entrada en vigor d'aquesta norma.  
e) No trobar-se incursa en les prohibicions per a obtindre la condició de persona beneficiària, establides en l'article 13 de la Llei 38/2003, de 17 de novembre, General de Subvencions, la qual cosa s'acreditarà mitjançant la declaració responsable inclosa en el model de sol·licitud, que estarà accessible en la seu electrònica de la Generalitat.  
3. No podran optar a les beques que regulen aquestes bases els qui, en el moment de publicar-se la convocatòria, estiguen gaudint d'una altra beca de pràctiques professionals en la Generalitat, excepte quan resten menys de dos mesos per a la seua finalització.  
  
Article 3. Import de les beques  
1. Les beques es finançaran amb càrrec al programa pressupostari, aplicació i codi de línia especificat en la corresponent convocatòria.  
  
2. La dotació econòmica de cadascuna de les beques serà l'establida en la convocatòria; es tindrà compte la resolució a què es refereix l'article 17.1 i la disposició final segona del Decret 132/2009.  
3. Sobre aquest import haurà de practicar-se les retencions corresponents, així com la corresponent cotització a la Seguretat Social, en els termes que establisca la normativa tributària i la reguladora de Seguretat Social.   
4. Les quantitats abonades no tindran en cap cas el caràcter de salari o retribució, sinó d'ajuda econòmica per a les despeses que la beca comporta.  
  
Article 4. Duració de les beques  
1. La duració màxima de les beques serà de 12 mesos, comptats des de la data que s'indique en la resolució de concessió.  
2. Per a fer efectiva la duració màxima de les beques que es concedisquen, serà necessària l'existència de crèdit adequat i suficient en el corresponent exercici pressupostari; podrà ser prorrogada, mitjançant resolució expressa, fins a un període màxim de 12 mesos addicionals, sempre que existisca crèdit adequat i suficient en els pressupostos de la Generalitat per als exercicis als quals afecte la pròrroga i que el desenvolupament de l'activitat que s'estiga efectuant així ho requerisca o aconselle.  
  
Capítol II  
Tramitació de les beques  
  
Article 5. Convocatòries, contingut i règim de concessió de les beques  
  
1. La convocatòria es realitzarà en règim de concurrència competitiva, d'acord amb les bases que s'aproven en la present ordre, i s'iniciarà d'ofici per resolució de la persona titular de la conselleria competent en matèria d'igualtat i polítiques inclusives, mitjançant publicació en el Diari Oficial de la Generalitat Valenciana.  
2. La convocatòria determinarà el nombre de beques, el grau o llicenciatura específic exigit per a cadascuna, la dependència orgànica, el lloc de destinació, i l'activitat a desenvolupar.  
3. La convocatòria recollirà el contingut mínim exigit en l'article 166 de la Llei 1/2015, així com el que es disposa en l'article 8 del decret pel qual es regula la concessió de beques.  
4. Amb la finalitat de garantir el principi de transparència en els procediments de concessió de subvencions, que ve recollit tant en la Llei 19/2013, de 9 de desembre, de Transparència, Accés a la Informació Pública i Bon Govern, com en la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, i en el Decret 105/2017, de 28 de juliol, del Consell, de desenvolupament de la Llei 2/2015, les dades relatives a aquestes beques s'inclouran en la Base de Dades Nacional de Subvencions (BDNS), i s'haura de publicar en el portal de transparència de la Generalitat la informació indicada en l'article 9 de la Llei 2/2015.   
  
Article 6. Forma, termini de presentació de sol·licituds i acreditació dels requisits  
1. Les persones aspirants a obtindre una beca presentaran, per via electrònica, la sol·licitud i el currículum de forma completa, segons models normalitzats, en el termini que assenyale la corresponent convocatòria. Tots dos documents són obligatoris i estaran accessibles en la seu electrònica de la Generalitat.  
2. Per a poder realitzar la presentació electrònica, la persona sol·licitant haurà de disposar d'algun dels sistemes de signatura electrònica admesos en la seu electrònica de la Generalitat.  
3. La presentació de la sol·licitud en el registre electrònic es podrà acreditar mitjançant el rebut expedit per aquest de manera automàtica. Es podrà recuperar aquest justificant de registre accedint a l'àrea personal.  
4. Si la convocatòria inclou més d'un tipus de beca, en el formulari de sol·licitud s'especificarà l'especialitat o la classe de beca a la qual s'opta. Si es desitja participar en dos o més beques convocades, haurà de presentar-se una sol·licitud per cadascuna d'aquestes. En el cas que una mateixa persona, dins del termini establit, presentara més d'una sol·licitud per a un mateix tipus o classe de beca, s'entendrà que l'última presentada reemplaça les anteriors sol·licituds, que seran arxivades.  
5. Amb la finalitat de reduir càrregues administratives a les persones interessades, juntament amb la sol·licitud i el currículum no s'acompanyarà cap documentació.  
Mitjançant la presentació de la sol·licitud la persona candidata declara sota la seua responsabilitat que totes les dades hi recollides són certes, i l'òrgan que concedeix podrà exercir les facultats de comprovació, control i inspecció que considere oportú.  
Únicament les persones sol·licitants que hagen sigut seleccionades per a la fase d'entrevista, hauran de presentar la documentació acreditativa dels mèrits detallats en el currículum en el moment en què acudisquen a la seua realització.  
La inexactitud, falsedat o omissió, de caràcter essencial, en qualsevol dada, o manifestació, en aquesta declaració responsable, així com la falta d'acreditació dels requisits exigits, determinarà la impossibilitat de continuar en la convocatòria.   
Si en qualsevol moment previ a la concessió de la beca arriba a coneixement de la comissió avaluadora corresponent que algun dels sol·licitants no posseeix la totalitat dels requisits exigits, li l'haurà de requerir. En cas que no foren acreditats en el termini que s'establisca en cada convocatòria, quedarà exclòs del procés, prèvia indicació de les inexactituds o falsedats formulades pel sol·licitant.  
  
Els mèrits poc acreditats no seran tinguts en compte, a l'efecte de la seua valoració.   
6. El compliment temporal dels mèrits s'entendrà referit a la data de finalització del termini de presentació de sol·licituds.  
7. En emplenar els formularis obligatoris s'obtindrà l'autobaremació inicial dels mèrits adduïts en el currículum, que es calcularà de manera automàtica a partir de la informació aportada en aquest. El resultat d'aquesta baremació es visualitzarà com un camp més del formulari.  
8. D'acord amb el que es disposa en l'article 28.2 de la Llei 39/2015, d'1 d'octubre, del Procediment Administratiu Comú de les Administracions Públiques, la presentació de la sol·licitud comporta l'autorització a l'òrgan gestor del procediment per a obtindre directament les dades d'identitat de la persona sol·licitant o, si s'escau, del seu representant legal, i d'estar al corrent en el compliment de les seues obligacions tributàries i amb la Seguretat Social. En cas que hi haja oposició al fet que l'òrgan gestor obtinga directament aquesta informació, haurà d'indicar-ho expressament en el formulari, i estarà obligada a aportar els documents acreditatius corresponents.  
9. En el cas que la sol·licitud no reunisca els requisits exigits o que no s'acompanyen els documents preceptius, es requerirà la persona interessada perquè, en un termini de deu dies, esmene la falta o acompanye els documents, de conformitat amb l'article 68 de la Llei 39/2015; amb l'advertència que si així no ho fera, se li tindrà per desistida de la seua petició, prèvia resolució que haurà de ser dictada en els termes previstos en l'article 21.1 paràgraf 2n d'aquesta norma. Aquest tràmit es realitzarà de manera electrònica.  
10. La presentació de la sol·licitud per a optar a les beques implicarà l'acceptació de les bases per la qual es regisca la convocatòria, per part de la persona sol·licitant.  
11. La sol·licitud de la beca implicarà l'autorització de la persona interessada perquè l'Administració de la Generalitat puga procedir al tractament de les dades de caràcter personal, en la mesura que resulte necessari per a la gestió de les beques, tot això de conformitat amb el que es preveu en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (d'ara en avant, RGPD); en la Llei orgànica 3/2018, de 5 de desembre, de protecció de dades personals i garantia dels drets digitals, o normativa que les substituïsca, i les seues normes de desenvolupament.  
Les persones interessades poden exercir en qualsevol moment els drets d'accés, rectificació, supressió, limitació i oposició, a l'empara del RGPD, davant el delegat o delegada de Protecció de Dades de la Generalitat o, si escau, presentar una reclamació davant l'Agència Espanyola de Protecció de Dades.  
  
Article 7. Ordenació i instrucció del procediment  
1. L'ordenació i instrucció del procediment correspondrà a la secretaria general administrativa que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de dictar-se la resolució.  
2. Una vegada finalitzat el termini de presentació de sol·licituds, aquestes seran examinades per l'òrgan instructor, que comprovarà els requisits de les persones sol·licitants, i efectuarà, si escau, els requeriments i comprovacions que estime convenients.  
3. Les notificacions i comunicacions que hagen de realitzar-se al llarg de tot el procediment seran electròniques.  
  
Article 8. Comissió avaluadora, valoració de mèrits i borsa de reserva  
  
1. Les sol·licituds presentades seran valorades per una comissió avaluadora, nomenada en cada convocatòria i que estarà integrada per personal funcionari de carrera del grup A1 o A2 adscrit a l'òrgan concedent, i composta per la presidència i dues vocalies, una de les quals exercirà la secretaria, amb veu i vot.  
Les comissions que es constituïsquen a l'empara d'aquesta ordre s'ajustaran als principis de composició i presència equilibrada entre dones i homes, establits per la Llei orgànica 3/2007, de 22 de març, per a la igualtat efectiva entre dones i homes.  
El funcionament d'aquesta comissió s'ajustarà a les previsions de la normativa reguladora del règim jurídic dels òrgans col·legiats. Adoptarà els seus acords per majoria simple, s'estendrà l'acta de les sessions celebrades i dels acords adoptats, i es remetrà la corresponent proposta a l'òrgan competent per a resoldre.  
2. La presidència de la comissió correspondrà al titular de la secretària general administrativa.  
3. Les vocalies de la comissió seran exercides pels titulars d'algunes de les direccions de servei adscrites a la secretària general administrativa.  
4. Les persones integrants de la comissió podran ser assessorades pel personal tècnic o professional que es considere necessari, que podrà assistir amb veu però sense vot.  
5. La comissió avaluadora, es reunirà dins dels 15 dies següents a la finalització del termini de presentació de sol·licituds, amb la finalitat de valorar els mèrits que es deduïsquen de la documentació aportada, de conformitat amb el que es disposa en l'article 18.3 del Decret 132/2009. Aquesta valoració es realitzarà d'acord amb el full d'autobaremació presentat.  
6. Una vegada realitzada la valoració, s'elaborarà una relació de les persones aspirants, ordenada d'acord amb la puntuació obtinguda en l'autobaremació, sobre la base dels mèrits establits en la present ordre.  
  
La comissió avaluadora publicarà, en ordre decreixent, la relació provisional de puntuacions, en el portal institucional de la conselleria i concedirà un termini de deu dies hàbils per a la formulació d'al·legacions, que es dirigiran a la comissió avaluadora.  
Les persones aspirants que realitzen al·legacions hauran d'aportar els documents que acrediten els mèrits qüestionats.   
7. Una vegada resoltes les al·legacions presentades, es procedirà a publicar la llista definitiva de puntuacions obtingudes, en el portal institucional de la conselleria. Les persones aspirants que obtinguen les quinze millors puntuacions en els termes detallats en l'article 8 de la present ordre, seran cridades per a la realització d'una entrevista.  
  
No obstant això, se'n podrà excloure aquelles persones que, després de presentar una documentació incompleta o deficient de l'acreditació dels seus mèrits, perderen part de la puntuació inicialment atorgada i deixaren d'estar entre els quinze primers llocs.  
La comissió avaluadora haurà de requerir, per a l'entrevista, el següent aspirant de la llista a qui, per puntuació, haguera correspost realitzar-la.  
8. Realitzada l'entrevista i conclosa la selecció, la comissió avaluadora, en el termini de deu dies hàbils, elaborarà i elevarà, a l'òrgan competent per a resoldre, una proposta motivada de resolució que contindrà la relació de persones beneficiàries i una o diverses borses de reserva, constituïdes per les persones aspirants que no resulten adjudicatàries de les beques i prioritzades per ordre decreixent de puntuació, per a cobrir les vacants que pogueren produir-se durant el període de vigència d'aquelles.  
Així mateix s'inclourà una relació d'aspirants les sol·licituds dels quals hagen sigut desestimades, i s'hi indicaran les causes que hagen motivat la seua denegació.  
9. La borsa de reserva es constituirà en ordre decreixent de puntuació obtinguda per les persones que, després d'haver concorregut a l'entrevista inclosa en el procés selectiu, hagen sigut avaluades per aquest concepte i no hagen resultat adjudicatàries de les beques.  
En el cas que es produïsquen vacants durant el període de gaudi de les beques, a causa de renúncies, abandonaments, incompliments d'obligacions o qualsevol altra incidència, es podrà concedir una nova beca, per la resta del període màxim de gaudi d'aquesta, entre aquells que integren la borsa regulada en aquestes bases. En aquest cas la concessió s'efectuarà segons l'ordre prioritzat d'aquesta borsa.  
Si la vacant es produïra una vegada transcorreguda la meitat del període de duració de la beca, aquesta podrà declarar-se deserta.  
La condició d'integrant de la borsa de reserva no generarà, en cap moment, cap relació amb la Generalitat, ni compromís d'accedir a la condició de persona becària.  
  
Article 9. Concessió, notificació, publicitat i termini de resolució  
1. La resolució de concessió es publicarà en el Diari Oficial de la Generalitat Valenciana, amb expressió de les bases, convocatòria, programa, crèdit pressupostari al qual s'imputen les beques atorgades i relació de les persones beneficiàries.  
La resolució de concessió o denegació de les subvencions es publicarà en el Diari Oficial de la Generalitat Valenciana (DOGV), i tindrà els efectes de la notificació, de conformitat amb el que s'estableix en l'article 45.1 b) de la Llei 39/2015, d'1 d'octubre, del Procediment Administratiu Comú de les Administracions Públiques.  
2. El termini màxim per a dictar i publicar la resolució serà de tres mesos, a comptar des de la data de publicació de la convocatòria, sense perjudici que puga ampliar-se en els termes previstos en l'article 23 de la Llei 39/2015.  
Conclòs aquest termini, sense que s'haja dictat i publicat la resolució expressa, es podran entendre desestimades les sol·licituds per silenci administratiu.  
  
Article 10. Barem  
1. Els criteris que serviran de base per a l'atorgament de les beques que es convoquen seran els següents, amb la nota mitjana que s'estableix en cada apartat, fixant que el màxim de puntuació que pot obtindre's serà de 27,5 punts.  
A) Expedient acadèmic: fins a un màxim de 13 punts.  
1r. La puntuació assignada a l'expedient acadèmic coincidirà amb la nota mitjana, i donarà lloc a una valoració entre 5 i 10 punts.  
2n. Altres títols acadèmics oficials que no constituïsquen un requisit per a poder ser beneficiari de les beques convocades es valoraran amb un màxim de 3 punts, atesa la següent escala:  
- Doctorat: 2 punts.  
- Títol de màster universitari que complisca els requisits de l'article 15 del Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials i que guarde relació amb l'àrea en què exercirà la seua formació professional: 2 punts. Aquesta àrea serà determinada en la convocatòria.  
- Altres llicenciatures o graus: 1 punt per cada títol certificat.  
- Diplomatures: 0,50 per cada títol certificat  
- Títol de màster universitari que complisca els requisits de l'article 15 del Reial decret 1393/2007: 0,50 punts per cada títol certificat.  
  
B) Coneixements de valencià: fins a un màxim de 2,5 punts.  
1r. Coneixement general, fins a un màxim d'1 punt: es valoraran únicament els títols i certificats oficials de coneixement de la Junta Qualificadora de Coneixements de Valencià o homologats o equivalents, d'acord amb els nivells establits en el Marc europeu comú de referència per a les llengües, segons la següent escala i exclusivament amb la puntuació del nivell més alt acreditat:  
  
- A2: 0,25 Punts  
- B1: 0,50 punts  
- B2: 0,60 punts  
- C1: 0,75 punts  
- C2: 1 punt  
2n. Coneixements especialitzats de valencià, fins a un màxim de 1,5 punts: cadascun es valorarà amb 0,50 punts addicionals:  
  
- Correcció de Textos: 0,50 punts  
- Llenguatge als Mitjans de Comunicació: 0,50 punts  
  
- Llenguatge Administratiu: 0,50 punts  
C) Coneixement d'idiomes de la Unió Europea: fins a un màxim de 3 punts  
1r. Es valorarà cada nivell superat, d'acord amb el Marc europeu comú de referència per a les llengües, amb 0,20 punts.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite mitjançant títol universitari i aquest títol haja sigut puntuat en el subapartat a) 2n, d'aquest barem, no es podrà computar també dins d'aquest apartat.  
  
2n. En cap cas es valoraran en aquests apartats els coneixements de valencià ni els cursos als quals es refereix l'apartat D d'aquest barem.  
  
D) Coneixements addicionals: fins a un màxim de 4 punts  
Els cursos de formació directament relacionats amb l'objecte de les beques convocades, es valoraran atenent els següents criteris.  
Es valoraran els cursos de formació i perfeccionament, de duració igual o superior a 15 hores, que hagen sigut cursats o impartits per la persona interessada, d'acord amb la següent escala:  
De 200 o més hores: 3,00 punts.  
De 100 o més hores: 2,00 punts.  
De 75 o més hores: 1,50 punts.  
De 50 o més hores: 1,00 punt.  
De 25 o més hores: 0,50 punts.  
De 15 o més hores: 0,20 punts.  
Els centres de formació que impartisquen cursos hauran de ser organismes oficials o centres reconeguts.  
En cap cas es valoraran en aquest apartat els cursos de valencià i d'idiomes.  
E) Entrevista: fins a un màxim de 5 punts  
Les persones candidates que siguen convocades en aquesta fase realitzaran una entrevista presencial, en el lloc i hora que determine la comissió avaluadora. La citació d'aspirants a les beques es realitzarà en la seu electrònica o portal institucional de la Generalitat en internet.  
L'entrevista versarà sobre la seua formació, trajectòria acadèmica, professional i els seus coneixements entorn de les matèries relacionades amb l'objecte de les beques convocades.  
L'entrevista podrà ser valorada amb un màxim de 5 punts i el resultat se sumarà a la puntuació obtinguda per cada aspirant en els apartats anteriors d'aquest barem, a fi d'obtindre, com a resultat, la puntuació final del procés de selecció.  
Els criteris que determinaran la puntuació en l'entrevista, que serà de 5 punts com a màxim, són els següents:   
- Capacitat del sol·licitant per a comunicar: puntuació màxima 1 punt.  
- Adaptació del perfil a les necessitats: puntuació màxima 2 punts.  
  
- Actitud mostrada: puntuació màxima 1 punt.  
- Altres aspectes relatius a elements diferenciadors amb altres candidats, presentació personal, habilitats, aptitud, coneixement de l'estructura i organització de l'administració autonòmica, i coneixement de les competències relacionades amb la matèria de la beca convocada: puntuació màxima 1 punt.  
2. En cas d'empat es resoldrà a favor dels qui en el moment de finalització del termini de presentació de les sol·licituds hagen acreditat i per aquest ordre: el reconeixement per l'òrgan competent de tindre certificat de discapacitat (igual o superior al 33%), ser víctima de violència de gènere o ser víctima d'accions terroristes.  
I dins d'aquesta prelació, es considerarà la persona candidata que tinga la puntuació major, obtinguda atenent els següents conceptes i en el següent ordre:  
a) Entrevista.  
b) Expedient acadèmic.  
c) Coneixements addicionals.  
d) Coneixements d'idiomes de la Unió Europea.  
e) Coneixements de valencià.  
f) Si encara persistira la igualtat, després d'haver analitzat els anteriors conceptes, es dirimirà per ordre alfabètic de cognoms i nom, començant per la lletra que es designe en sorteig, que fixa l'ordre d'aspirants a totes les proves selectives que se celebren en el conjunt de les administracions públiques valencianes, tal com s'estableix en l'article 17.1 del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, i que serà publicat en el Diari Oficial de la Generalitat Valenciana per l'òrgan competent, mitjançant resolució a aquest efecte.  
  
Article 11. Unitat de realització  
En funció de la seua naturalesa, les beques de pràctiques professionals es realitzaran en la unitat determinada expressament per cada convocatòria, que igualment n'establirà la titularitat de la direcció tècnica, la supervisió i la tutoria.  
  
Article 12. Pagament i justificació  
1. L'import de cada beca s'abonarà per mensualitats vençudes, prèvia expedició, per part de la persona que ostente la direcció de servei de la unitat on es desenvolupe la beca de pràctiques professionals, d'una certificació que acredite un satisfactori nivell de dedicació i aprofitament i on conste que s'ha realitzat la pràctica d'acord amb la finalitat que justifica la concessió de la beca.  
2. En el cas que, concedida la beca, algun període de desenvolupament de les pràctiques no es realitze durant un mes complet i que això implique una meritació econòmica a favor de la persona beneficiària inferior a la corresponent a un mes natural, la prestació econòmica serà proporcional a aquest període. En aquests supòsits es garantirà, en tot cas, el dret d'aquesta persona a l'audiència.  
Article 13. Incompatibilitats  
1. L'obtenció d'una beca en el marc de les presents bases és incompatible amb l'acompliment de les activitats pròpies de qualsevol altra beca o ajuda, així com amb la realització d'una altra activitat laboral remunerada que supose concurrència amb l'objecte i la dedicació de la beca obtinguda, o que impedisca el compliment de les obligacions derivades del seu normal desenvolupament.  
En tot cas, la persona becària sol·licitarà la prèvia autorització de l'òrgan que concedeix la beca, que resoldrà previ informe de qui haja sigut designat com a tutor o tutora.  
2. La persona beneficiària ha de comunicar a l'òrgan que fa la concessió, tan aviat com ho conega, l'obtenció d'altres subvencions, ajudes, ingressos o recursos que financen l'activitat subvencionada.  
  
Article 14. Obligacions, drets de les persones beneficiàries i renúncia  
  
1. Les persones beneficiàries de les beques hauran de:  
a) Incorporar-se a les dependències de la unitat de realització que determine cada convocatòria, en el termini que s'inique en la resolució de concessió.  
La no incorporació injustificada en la data indicada, s'interpretarà com una renúncia a la beca concedida. En tal cas, es podrà concedir una nova beca al candidat o candidata que corresponga segons la regulació de la borsa de reserva per a substitucions.  
b) Realitzar l'activitat que ha motivat la concessió de la beca durant tot el període en què la gaudisca, segons les directrius que ordene qui exercisca la direcció tècnica de cadascuna de les persones becades.  
  
c) Estar al corrent en el compliment de les seues obligacions tributàries i amb la Seguretat Social, amb anterioritat a dictar-se la proposta de resolució de concessió de les beques, de conformitat amb el que s'estableix en l'article 14.1.e) de la Llei 38/2003, i complir les altres obligacions que s'estableixen en aqueix article 14, així com les que es deriven del conjunt de les bases d'aquesta ordre.  
d) Guardar el secret i la confidencialitat necessaris sobre assumptes en què intervinga.  
e) Aportar en el termini dels 10 dies hàbils següents a la notificació de la resolució de concessió, degudament emplenat i subscrit per la persona beneficiària, l'imprés de domiciliació bancària, on constarà el número de compte en què es rebran les transferències mensuals, i que es troba disponible en el portal institucional de la Generalitat en internet.  
  
2. La condició de persona beneficiària no genera cap relació laboral ni administrativa amb la Generalitat, i les quantitats abonades en cap cas tindran el caràcter de salari o retribució, sinó d'ajuda econòmica per a les despeses que la beca comporta.  
3. Durant el període de gaudi de les beques, s'haura de fer les pràctiques amb un horari màxim de 30 hores setmanals, que es distribuiran de la forma en què ho organitze la persona que s'assigne com a tutora.  
  
4. A la finalització del període de duració de les beques, i en el termini màxim de 30 dies, s'haurà d'entregar una memòria sobre les activitats realitzades i els coneixements adquirits.  
El lliurament de la memòria i l'informe favorable posterior que emetrà el tutor o tutora seran condicions indispensables per al pagament de l'import de l'últim mes del període de duració de les beques.  
5. En acceptar les bases de la present convocatòria, les persones beneficiàries de les beques cedeixen, gratuïtament i de manera indefinida, els resultats que s'obtinguen com a conseqüència del desenvolupament de les activitats exercides en virtut d'aquestes, així com la memòria final que presenten; la conselleria competent es reserva, en igualtat d'oportunitats entre dones i homes, el dret a publicar-les i utilitzar-les.  
  
6. La persona que exercisca la tutoria podrà proposar que es deixen sense efecte beques concedides, prèvia audiència de les persones interessades, en el cas d'incompliment de les seues obligacions i, en particular, quan no realitzaren l'activitat que va motivar la concessió de les beques o deixaren de reunir els requisits necessaris per a ser beneficiàries, o quan s'incompliren, sense causa que ho justifique, les restants condicions establides per aquesta ordre.  
7. La renúncia a les beques suposarà la pèrdua de tots els drets inherents a aquestes i, per tant, el seu import deixarà de percebre's a partir d'aqueix moment.  
8. En els supòsits en què per raó de part, adopció o acolliment s'interrompa el període de duració establit, la persona interessada continuarà reportant i percebent l'import de la beca atorgada i recuperarà, amb posterioritat, el període interromput. Igualment, en casos d'ingrés hospitalari prolongat es recuperarà, amb posterioritat, el temps de pràctiques interromput.  
  
  
Capítol III  
Control i supervisió de les beques  
  
Article 15. Obligacions de l'òrgan que concedeix i pla de control  
1. En relació amb les persones beneficiàries de les beques, la conselleria competent en matèria d'igualtat i polítiques inclusives s'obliga a:  
  
a) Proporcionar el suport necessari, així com facilitar la utilització dels mitjans, instruments i equips que resulten necessaris per al normal desenvolupament de la seua activitat.  
b) Designar una tutora o un tutor per a la coordinació, orientació i direcció tècnica de l'activitat que vagen a exercir. La persona que exercisca la tutoria assignarà les funcions a realitzar durant les pràctiques professionals, realitzarà el seguiment i prestarà el suport necessari; resoldrà els dubtes que puguen sorgir i avaluarà l'aprofitament obtingut per les persones beneficiàries de les beques.  
c) Vetlar pel desenvolupament adequat del programa de formació.  
d) Tramitar l'alta en el règim general de la Seguretat Social i efectuar les corresponents cotitzacions, en aplicació del que es disposa en el Reial decret 1493/2011, de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació, en desenvolupament del que es preveu en la disposició addicional tercera de la Llei 27/2011, d'1 d'agost, sobre actualització, adequació i modernització del sistema de la Seguretat Social.  
e) Expedir el corresponent certificat d'aptitud i aprofitament a favor de la becària o becari, finalitzat el termini de la beca i després d'informe favorable de la persona que realitze la tutoria.  
f) Es realitzarà una comprovació material de l'efectiva realització de l'activitat, existència de la condició o compliment de la finalitat, en els termes establits en el pla de control que s'aprove, conforme al que s'estableix en l'article 169.3 de la Llei 1/2015.  
  
Article 16. Pèrdua del dret al cobrament i reintegrament  
1. Es produirà la pèrdua del dret al cobrament, total o parcial, de la beca, en el supòsit de concurrència d'alguna de les causes previstes en la Llei 38/2003.  
2. Correspondrà el reintegrament de la quantitat percebuda i l'exigència de l'interés de demora corresponent, des del moment del pagament de la beca fins a la data en què s'acorde que correspon el reintegrament, d'acord amb el que es disposa en la Llei 38/2003, quan s'incórrega en algun dels supòsits de l'article 37 de la citada llei, així com en els casos d'incompatibilitat previstos en l'article 13 d'aquesta ordre.  
3. En la tramitació del procediment de reintegrament es garantirà, en tot cas, el dret d'audiència a la persona interessada.  
  
  
DISPOSICIONS ADDICIONALS  
  
Primera. No incidència pressupostària  
A l'efecte del que es disposa en l'article 26.3 de la Llei 1/2015, s'indica que l'aplicació i execució d'aquestes bases reguladores no comporta increment de despesa pública, més enllà dels crèdits consignats a aquest efecte en els pressupostos anuals de la Generalitat, dins del corresponent programa i línies pressupostàries per a finançar les diferents convocatòries.  
  
Segona. Delegació  
Es delega en la persona titular de la Sotssecretaria de la Vicepresidència i Conselleria d'Igualtat i Polítiques Inclusives la facultar de dictar la resolució de concessió de beques de pràctiques professionals, de conformitat amb l'article 160.5 de la Llei 1/2015.  
  
  
DISPOSICIÓ TRANSITÒRIA ÚNICA  
  
Mentre es publica la resolució a què es refereix la disposició final segona del Decret 132/2009, serà aplicable la Resolució de 12 de febrer de 2019, de la Conselleria d'Hisenda i Model Econòmic, per la qual s'estableix la quantitat inicial de percepció en l'exercici 2019 de les beques sotmeses a l'àmbit d'aplicació del Decret 132/2009, que estableix per a cadascuna de les beques que es concedisca en el marc de cada convocatòria, una dotació de 1.064,49 euros, si bé aquesta quantitat haurà de ser incrementada, si escau, aplicant-li el percentatge de l'increment de la despesa del sector públic que s'aprove en els pressupostos generals de l'Estat per a cada exercici.  
  
  
DISPOSICIONS FINALS  
  
Primera. Autorització  
S'autoritza la sotssecretaria perquè, en l'àmbit de les seues competències, adopte les mesures necessàries per al desenvolupament i l'aplicació d'aquesta ordre.  
  
Segona. Vigència  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 8 de maig de 2020  
  
La vicepresidenta del Consell   
i consellera d'Igualtat i Polítiques Inclusives,  
Mónica Oltra Jarque